b"\n_START_ARTICLE_\nEdmund el Magn\xc3\xadfic\n_START_SECTION_\nBiografia\n_START_PARAGRAPH_\nEra fill d'Eduard el Vell, i va succeir el seu mig germ\xc3\xa0 Etelstan el 939, a qui havia ajudat a expulsar del regne els invasors noruecs i escots. Poc despr\xc3\xa9s de la seva proclamaci\xc3\xb3 com a rei va haver de plantar cara a la invasi\xc3\xb3 del rei irland\xc3\xa8s Olaf Guthfrithsson, que va conquerir North\xc3\xbambria i va ocupar les Midlands. Edmund no va poder recuperar les Midlands fins a la mort d'Olaf el 942, i recuper\xc3\xa0 North\xc3\xbambria el 944. L'any 943, el rei Amla\xc3\xadb Cuar\xc3\xa1n (tamb\xc3\xa9 dit Olaf de York) es va convertir al cristianisme i Edmund va ser el seu padr\xc3\xad de bateig; tots dos van fer un pacte d'alian\xc3\xa7a. El 945 va conquerir Strathclyde, per\xc3\xb2 el va cedir al rei Malcolm I d'Esc\xc3\xb2cia a canvi d'un pacte de suport militar mutu._NEWLINE_La pol\xc3\xadtica d'Edmund va centrar en assegurar les fronteres del seu reialme, mantenir relacions amistoses amb els seus ve\xc3\xafns escocesos i promoure el retorn de la vida als monestirs, que havien estat abandonats durant les invasions v\xc3\xadkings. La seva inspiraci\xc3\xb3 va ser un frare anomenat Dunstan, en qui va confiar despr\xc3\xa9s d'un accident a cavall en qu\xc3\xa8 va estar a punt de perdre la vida._NEWLINE_Va acollir a la cort anglesa el seu nebot Llu\xc3\xads, l'exiliat fill de la seva germana i del rei franc\xc3\xa8s Carles III, i va ajudar-lo a recuperar el tron. Des del 936 Llu\xc3\xads va estar a Anglaterra per\xc3\xb2 l'estiu del 945, fou capturat pels normands, que el van portar al duc Hugh el Gran. La mare de Llu\xc3\xads va escriure a Edmund i a l'emperador Ot\xc3\xb3 I del Sacre Imperi Romanogerm\xc3\xa0nic demanant auxili. El rei Edmund va respondre enviant amenaces a Hugh._NEWLINE_El 26 de maig del 946 Edmund va ser assassinat mentre o\xc3\xafa missa per un lladre anomenat Leofa. Els cronistes John de Worcester i Guillem de Malmesbury narren que el rei havia estat fent dejuni i anava acompanyat d'uns nobles quan va recon\xc3\xa8ixer Leofa entre la multitud i va anar a atacar-lo per\xc3\xb2 el lladre va ser qui el va matar. Un recent estudi sobre els fets acaba concloent que podria tractar-se d'un complot pol\xc3\xadtic planejat per a matar el rei._NEWLINE_Seria succe\xc3\xaft pel seu germ\xc3\xa0 Edred. Posteriorment dos fills seus tamb\xc3\xa9 ocuparien el tron."